《别宣城元僚府掾二赵柬诸名胜三十韵》
宋代·释居简

大缄遣吏牍，小缄手自抄。两缄九鼎重，只觅一把茅。

把茅住山人，莫识所以然。或云尔当去，云毳风翩翩。

问之何因尔，拱默俟风旨。就列乃陈力，尸素辄屏弃。

静推尸素元，展转竟未安。一日不自营，一日不敢餐。

竹疏不肯蕃，梅瘦不肯肥。豆瘠不加实，菊瘁不受医。

种植系勤堕，肥瘠繄天时。极力敢不勉，强智终奚为。

年年县官租，急不啻星火。今年水粘天，经冬首阳饿。

人言尔何愚，冉冉霜茁颅。料不阅坟典，岂暇观奇书。

所学昧日损，区区使人忿。不识诸方玄，况复众妙本。

列刹鼓钟沸，四方走檀施。问尔胡不然，我则异于是。

懒安只牧牛，琛师独种田。老农与老圃，圣智愿学焉。

日日洗钵盂，吾岂尸吾庐。丁宁勿它斥，只斥山泽癯。

谬闻世道隘，乐此山林大。山林今复然，老我不足汰。

西南天一隅，首丘亦有狐。云为故山雨，珠曾还合浦。

竹扉阒无人，柏子芳袅云。贝叶照窗几，沈潜报知己。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。